Заключения на Съвета и на представителите на правителствата на държавите членки, заседаващи в рамките на Съвета — Насърчаване на ангажираността на младите хора като участници в промяната с цел опазване на околната среда

(2022/C 159/07)

СЪВЕТЪТ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ, ЗАСЕДАВАЩИ В РАМКИТЕ НА СЪВЕТА,

КАТО ПРИПОМНЯТ СЛЕДНОТО:

1. Европейската младежка цел № 10, приложена към стратегията на ЕС за младежта, озаглавена „Устойчива зелена Европа“, гласи: „Да се постигне общество, в което всички млади хора са активни в екологичен аспект, образовани и способни да внесат промяна в ежедневието си“;

2. В Програмата на ООН до 2030 г (1). за устойчиво развитие се признава, че младите хора са „ключови двигатели за промяна“ в устойчивото развитие. Освен това Световната програма на ООН за действие за младежта (2) насърчава младите хора да бъдат активни в обществото;

3. Европейският съюз е ангажиран с Програмата на ООН до 2030 г. за устойчиво развитие и нейните цели за устойчиво развитие (ЦУР) за изграждането на утрешния свят по по-екологосъобразен, по-мирен и по-справедлив начин (3);

4. Европейският съюз и неговите държави членки са изцяло ангажирани с Парижкото споразумение, прието по време на Парижката конференция на ООН по изменението на климата (COP21) през декември 2015 г. За да бъдат изпълнени целите и задачите на Парижкото споразумение, Европейският съюз подчертава значението на шестте елемента на Действията за овластяване в областта на климата, признава решаващата роля на младите хора като участници в промяната, що се отнася до действията в областта на климата, и призовава за по-нататъшно участие на младежта в политиката в областта на изменението на климата на международно, европейско, национално, регионално и местно равнище, както и за разгръщане на потенциала на Действията за овластяване в областта на климата;

5. Опазването на околната среда е ключова цел на Европейския съюз, който по-специално ще гарантира „високо равнище на защита и подобряване на качеството на околната среда“ (4) и ще постигне неутралност по отношение на климата до 2050 г (5).;

6. Европейската година на младежта (2022 г.) (6), която има за цел да се увеличат усилията на Европейския съюз, държавите членки и регионалните и местните власти в подкрепа на младите хора и за работа с тях при излизането ни от пандемията, е насочена и към насърчаване на новите възможности, предлагани от екологичния и цифровия преход. Тези преходи следва да бъдат приобщаващи и да обръщат внимание на интеграцията на младите хора с по-малко възможности;

7. Европейският зелен пакт (7) е пътна карта за създаване на устойчиво общество в Европейския съюз чрез гарантиране на справедлив и приобщаващ преход за всички. В него се подчертава необходимостта от съсредоточаване върху най-отдалечените региони, които са особено уязвими по отношение на изменението на климата и природните бедствия.

КАТО ИМАТ ПРЕДВИД СЛЕДНОТО:

8. Налице е нарастваща осведоменост и желание сред младите хора да се ангажират с въпросите на устойчивото развитие, по-специално с въпросите, свързани с околната среда и климата (8). Младите хора бяха силно мобилизирани на местно, регионално, национално, европейско и международно равнище за повишаване на осведомеността по въпроси, свързани с околната среда, включително изменението на климата, чрез застъпничество, действия в областта на климата, онлайн кампании за мобилизиране и по друг начин;

9. Много млади хора подкрепят решителни действия и мерки в областта на околната среда, насочени към справяне с изменението на климата (9) и загубата на биологично разнообразие. Някои от тях са ангажирани с екологосъобразни практики, които могат да послужат като модел за останалата част от обществото. Млади делегати от цял свят, включително от всички държави — членки на Европейския съюз, представиха манифест Youth4Climate на COP26 в Глазгоу, за да призоват за действия от страна на световните лидери (10);

10. Степента на мобилизация и ангажираност е различна за отделните млади хора: високите равнища на образователен (11), културен и социален капитал обикновено съответстват на по-високи равнища на ангажираност;

11. Световната здравна криза, предизвикана от COVID-19, и временното забавяне на световната икономическа дейност, които имаха значителни икономически и социални последици, особено за младите хора, разкриха прякото въздействие на някои човешки дейности върху околната среда (12). Различните национални и европейски пакети от стимули и планове за преодоляване на кризата са възможности за стимулиране на устойчив и екологичен преход, за който всички млади хора следва да имат възможност да се ангажират пълноценно като участници в промяната.

СЧИТАТ, ЧЕ:

12. Важно е да се гарантира, че всички млади хора, независимо от фактори като пол, увреждане, степен на образование, социално-икономическо положение, държава на произход или място на пребиваване, разбират предизвикателствата на устойчивото развитие и са наясно с последиците от решенията, действията и избора на начин на живот за околната среда, биологичното разнообразие и климата. Всички поколения, включително младите хора, следва да разполагат с необходимите компетентности за предприемане на съответни действия;

13. За да могат да се ангажират пълноценно, младите хора следва да разполагат с надеждна и основана на факти информация и данни, така че да могат да правят информирани преценки относно предизвикателствата и решенията, свързани с околната среда, биологичното разнообразие и изменението на климата, както и да развиват и укрепват уменията си за критично мислене. Следва да се положат усилия за борба с дезинформацията относно околната среда и изменението на климата;

14. Важно е също така да се насърчава диалогът както между младите хора, така и между поколенията, по етичните въпроси, свързани с устойчивото развитие, опазването на околната среда и зачитането на живите същества, като се създаде пространство за дискусии, така че младите хора и обществото като цяло да могат да разсъждават върху ценностите и противоречията, свързани с тези въпроси;

15. Усилията за мобилизиране на младите хора по въпросите на околната среда и мерките за справяне с изменението на климата, замърсяването и загубата на биологично разнообразие следва да бъдат отразени в местните, регионалните, националните и европейските публични политики. Те следва не само да отговарят на очакванията на младите хора, доколкото е възможно, но и да им дават възможност да участват активно и пълноценно в разработването и прилагането на тези политики;

16. Ангажирането на младите хора в действия в областта на околната среда изисква повишаване на осведомеността и учене, независимо дали формално, неформално или самостоятелно, по въпроси, свързани с околната среда, от най-ранна възраст;

17. За да могат в пълна степен да предлагат и разработват практически решения за справяне с проблемите на околната среда, младите хора, включително тези с по-малко възможности, следва да бъдат подпомагани при изпълнението на своите доброволчески или предприемачески проекти и да се възползват от практическа подкрепа и техническа помощ, както и от публични безвъзмездни средства или частни инвестиции.

ИЗТЪКВАТ СЛЕДНОТО:

18. Важно е да се насърчават всички млади хора да участват в оформянето на живота на своите местни общности, включително, когато е възможно, институциите за образование и обучение, младежките организации и организациите за работа с младежта, както и местните и регионалните власти, така че те да могат да бъдат участници и двигатели на промяната, които подобряват опазването на околната среда и спомагат за справяне с изменението на климата и загубата на биологично разнообразие;

19. Сътрудничеството между лицата, отговорни за вземането на решения, институциите за образование и обучение, младежките организации и организациите за работа с младежта и други заинтересовани страни в областта на околната среда е от ключово значение за подкрепата на ангажираността на младите хора и за осигуряването на възможност те да предприемат действия. Следва да се насърчават взаимното доверие и сътрудничеството в процесите на вземане на решения относно околната среда;

20. Солидарността и справедливостта между поколенията следва да се разглеждат в процесите на вземане на решения относно опазването на околната среда, така че ползите за настоящите поколения да не бъдат в противоречие с правата на бъдещите поколения.

ВЗЕМАТ ПОД ВНИМАНИЕ СЛЕДНОТО:

21. Идеите и мненията на младите хора, които бяха споделени на конференцията на ЕС по въпросите на младежта през януари 2022 г. в началото на 9-ия цикъл на диалога на ЕС по въпросите на младежта, бяха свързани със следното: а) Бяха определени пет области на действие. По време на 9-ия цикъл на диалога по въпросите на младежта в ЕС младите хора и лицата, отговорни за вземането на решения, ще трябва да мислят и да работят в съответствие с тези конкретни области, за да изготвят конкретни предложения. б) На първо място, в областта на информацията и образованието уменията, придобити чрез неформално образование, трябва да бъдат признати за цялостен процес на учене. Както местните власти, така и младежките организации имат отговорността да работят съвместно, за да дадат възможност на младите хора да научат повече за околната среда и да намерят решения. Образованието е най-ценната инвестиция в демокрацията. в) В областта на действията и овластяването на младите хора трябва да се даде възможност да играят активна роля във вземането на решения, които ще оформят техния живот и живота на бъдещите поколения. Младите хора трябва да бъдат част от процеса на вземане на решения на всички равнища. Те много често се пренебрегват и не са достатъчно представени, въпреки че са изразили идеи и опасения, които следва да представляват интерес за високопоставените лица, отговорни за вземането на решения. г) В областта на управлението младите хора на възраст под 30 години представляват по-малко от 2,6 % от членовете на националните парламенти. Необходимо е да се гарантира, че присъствието на млади хора не се използва като механизъм за „привидно даване на глас на младите хора“ (youthwashing). На съществуващите структури, като например диалога на ЕС по въпросите на младежта и Европейския младежки парламент, трябва да бъдат предоставени ефективни инструменти, за да действат като структури за вземане на решения. По време на 9-ия цикъл на диалога на ЕС по въпросите на младежта е необходимо да се работи по устойчив и приобщаващ начин за участието на младите хора във вземането на решения. От основно значение е също така младите хора да разполагат с достатъчно подкрепа, финансиране и информация, за да се включат по смислен начин. Необходимо е да се проучат процесите на участие на национално равнище, за да се гарантира, че те са възможно най-устойчиви и приобщаващи. д) В областта на мобилността и солидарността беше установено, че мобилността не е еднакво достъпна или възможна за всички млади хора. Изследванията ни позволяват да идентифицираме по-добре младите хора, които не участват в програми за мобилност. Необходимо е да се премине към добри практики, които ще помогнат на обществото да разбере по-добре програмите за солидарност и да достигне до всички свои членове. е) Не на последно място, достъпът до инфраструктура може да изглежда по-малко важен, но съществува тясна връзка между инфраструктурата и качеството на живот и образованието на младите хора. Дали идват от селски или градски район има въздействие върху начина, по който младите хора вземат решения. В селските райони общественият транспорт е реален проблем. Проблемите с транспорта могат да доведат до изолация на младите хора. Следователно изключването на определени групи млади хора не може да доведе до постигането на приобщаващо общество. Необходимо е да се гарантира устойчив и достъпен избор за всички.

ПРИКАНВАТ ДЪРЖАВИТЕ ЧЛЕНКИ, В СЪОТВЕТСТВИЕ С ПРИНЦИПА НА СУБСИДИАРНОСТ И НА СЪОТВЕТНИТЕ РАВНИЩА:

22. Да подкрепят работата с младежта, младежките и екологичните организации и други съответни експерти и заинтересовани страни в ролята им на доставчици на информация за младите хора и им дават възможност да разпространяват надеждна, точна и качествена информация и данни относно изменението на климата, загубата на биологично разнообразие, замърсяването и други екологични въпроси, основани на науката, подходящи за аудитория от различна възраст и произход и адаптирани към всяка географска среда, включително островна или тропическа среда;

23. Да предоставят на участниците във формалното образование и обучение и в неформалното и самостоятелното учене, включително специалистите, работещи с младежи, възможности за обучение и професионално обучение чрез интерактивни, практически, ориентирани към решения методи и подходи за учене с цел по-добро информиране, образоване и подпомагане на младите хора по отношение на екологичните и социалните въпроси, както и изменението на климата;

24. По-добре да подготвят младите хора, чрез формално образование и обучение и неформално и самостоятелно учене, с необходимите компетентности, за да разбират и да предприемат действия по въпроси, свързани с околната среда;

25. Да насърчават и дават възможност на децата и младите хора, когато е необходимо, да влизат в контакт с природата чрез специфични дейности и да разработват екологосъобразни инициативи с подкрепата на съответните заинтересовани страни по въпросите на околната среда. Този контакт е от ключово значение за повишаване на осведомеността по въпросите, свързани с климата и биологичното разнообразие;

26. Да насърчават развитието на партньорства между секторите на образованието, младежта, спорта (13) и културата, както и всички имащи отношение сектори, с цел разработване на междусекторни, координирани и допълващи се подходи за повишаване на осведомеността и образование по въпросите на околната среда, загубата на биологично разнообразие и изменението на климата;

27. Да насърчават и подкрепят създаването на приобщаващи и насочени към младите хора дейности за партньорско обучение и обмена на най-добри практики по въпроси, свързани с околната среда и изменението на климата, като например програмите за млади посланици и програмите за наставничество или дейностите за обучение и сътрудничество (СТС, „Еразъм +“) и дейностите за работа в мрежа (NET, Европейски корпус за солидарност), за да се повиши осведомеността сред всички млади хора, включително тези с по-малко възможности, и те да бъдат насърчавани да предприемат действия за опазване на околната среда и справяне с изменението на климата;

28. Да насърчават подходящо образование и обучение за младежките работници, за да се гарантира, че младежките дейности, създадени за и с младите хора, са щадящи околната среда и устойчиви. Да продължат да разработват подходящи инициативи за работа с младежта, насочени към ангажираността на младите хора по въпроси, свързани с околната среда, по-специално в борбата с изменението на климата и опазването на биологичното разнообразие;

29. Да насърчават и подкрепят признаването и използването от страна на публичните органи, частния сектор и гражданското общество на ангажимента на младите хора за опазване на околната среда и на трансверсалните компетентности, по-специално социалните умения, които те са придобили по този начин;

30. Да опазват и създават устойчиви (14), дългосрочни, сигурни, достъпни и приобщаващи граждански пространства за сътрудничество с лицата, отговорни за вземането на политически решения на местно, регионално, национално, европейско и международно равнище, където се чуват гласовете на младите хора, независимо от тяхната възраст, тревоги или предложения за действия за опазване на околната среда и борба с изменението на климата, така че те не само да бъдат консултирани, но и да могат да участват активно във вземането на решения, свързани с тези въпроси;

31. Да насърчават младите изследователи и тяхната работа в областта на устойчивото развитие за справяне с предизвикателствата, свързани с околната среда, от една страна, да действат като модели за подражание за младите хора, и от друга, да окуражават и насърчават по-пряко споделянето на резултатите от научните изследвания с младите хора, за да им се даде възможност да предприемат действия;

32. Да подкрепят създаването на референции за обучението по въпроси, свързани с климата, околната среда и устойчивостта, за всички възрастови групи и за всички равнища или видове учене, образование и обучение.

ПРИКАНВАТ ДЪРЖАВИТЕ ЧЛЕНКИ И ЕВРОПЕЙСКАТА КОМИСИЯ, В СЪОТВЕТНИТЕ ИМ ОБЛАСТИ НА КОМПЕТЕНТНОСТ И НА ПОДХОДЯЩИТЕ РАВНИЩА, ПРИ НАДЛЕЖНО СПАЗВАНЕ НА ПРИНЦИПА НА СУБСИДИАРНОСТ:

33. Да вземат предвид специфичните нужди и становища на всички млади хора, особено на тези с по-малко възможности, в местните, регионалните, националните и европейските политики и програми в областта на околната среда, по-специално тези, които се борят с изменението на климата и опазват биологичното разнообразие, като насърчават участието им в разработването и прилагането на тези политики и програми;

34. Да подкрепят и извличат поуки от инициативи, предприети от млади хора и младежки организации за създаване и провеждане на дейности и кампании за повишаване на осведомеността, включително цифрови, относно климата, замърсяването, биологичното разнообразие и други екологични въпроси;

35. Да насърчават, признават и, когато е целесъобразно, да подкрепят финансово действия и програми, инициирани и ръководени от млади хора в областта на околната среда, по-специално тези, които се борят с изменението на климата и опазват биологичното разнообразие, така че те да могат да бъдат двигатели на промяната в обществото като цяло, както и в техните институции за образование и обучение, висшите учебни заведения, младежките организации и организациите за работа с младежта, местните общности и сред техните връстници;

36. Да насърчават младежките доброволчески дейности, насочени към въпроси, свързани с околната среда, особено тези, които се занимават с изменението на климата и имат за цел опазване на биологичното разнообразие, и да улесняват достъпа до тези дейности, като специално гарантират, че тези предложения са широко достъпни и се съобщават чрез подходящи портали на национално равнище и на равнище ЕС, като например Европейския младежки портал и други подходящи канали. Да насърчават доброволческия опит, съчетаващ местно или национално доброволчество с транснационално доброволчество, като насърчават, когато е целесъобразно, полезните взаимодействия и взаимното допълване между националните схеми и дейности, включително националните доброволчески схеми или схеми за гражданска служба и дейностите, когато има такива, и доброволческите схеми на ЕС, за да се задълбочи ангажираността на младите доброволци, да се повишат техните компетентности и да се засили чувството им за принадлежност към Европейския съюз;

37. Когато е целесъобразно, да инвестират в „зелената“ икономика и да подкрепят младите хора при придобиването на необходимите компетентности и да улесняват достъпа им до обучение, което ги подготвя за екологичните работни места на бъдещето;

38. Когато е приложимо, да подкрепят младите предприемачи, които се стремят да разработват проекти с акцент върху практическите решения на въпросите, свързани с околната среда, по-специално справянето с изменението на климата и опазването на биологичното разнообразие; да отделят особено внимание на проекти, разработени от млади хора с по-малко възможности, които са изправени пред допълнителни трудности при започването на бизнес;

39. Когато е приложимо, да разработват програми за наставничество, ръководени от специалисти и предприемачи, които активно участват в търсенето на екологични решения, особено тези, които опазват биологичното разнообразие и се борят с изменението на климата, за да предоставят подкрепа и насоки на младите хора, които се стремят да играят активна роля в този сектор;

40. Да повишават осведомеността и участието на младите европейци в политиките и инициативите на ООН в областта на околната среда чрез засилване на сътрудничеството със съответните органи на ООН като Програмата на ООН за околната среда (UNEP), Рамковата конвенция на ООН по изменение на климата (РКООНИК), Програмата на ООН за развитие (ПРООН) и Конвенцията за биологичното разнообразие.

ПРИКАНВАТ ЕВРОПЕЙСКАТА КОМИСИЯ:

41. Да гарантира, че всички млади хора са в състояние да разберат и да се ангажират с Европейския зелен пакт и произтичащите от него инициативи (като например новия европейски Баухаус (15)) и различните европейски програми в областта на околната среда. Активно да насърчава всички аспекти на Европейския пакт за климата сред всички млади хора;

42. Да гарантира, че обществените консултации относно европейските политики в областта на околната среда са достъпни за младите хора и за младежките организации и организациите за работа с младежта, както и че чрез тези консултации Европейската комисия дава възможност както на гражданите, така и на заинтересованите страни да изразят своите гледни точки, преди да финализира законодателните си предложения. В същия дух да насърчава пълноценното участие на младите хора и младежките организации в инициативи за гражданска ангажираност, попадащи в обхвата на мисиите на Европейския съюз (16);

43. Да популяризира и насърчава европейските възможности за мобилност и инициативите в областта на околната среда в контекста на програмите „Еразъм+“ и „Европейски корпус за солидарност“, за да се гарантира, че всички желаещи млади хора могат да се ангажират активно с въпросите на околната среда, включително младите хора с по-малко възможности, по-специално тези от най-отдалечените региони, както и от островните и селските и отдалечените райони. Да гарантира, че в тези инициативи се дава приоритет на екологосъобразните видове транспорт, за да се намали въглеродният отпечатък на проектите за мобилност на младите хора, като същевременно се гарантира, че те отговарят на нуждите на най-отдалечените региони, които са изправени пред ограничения, дължащи се на тяхната отдалеченост;

44. Да осъществява дейности за партньорско обучение в сътрудничество с младежките организации и младите хора относно ангажираността на младите хора по отношение на въпросите, свързани с околната среда, опазването и възстановяването на биологичното разнообразие и борбата с изменението на климата и замърсяването, за да се установят съществуващите най-добри практики в рамките на държавите членки и да се улесни обменът на тези практики между държавите членки.

ПРИКАНВАТ ВСИЧКИ ЗАИНТЕРЕСОВАНИ СТРАНИ, УЧАСТВАЩИ В ЕВРОПЕЙСКИ ИНИЦИАТИВИ ЗА СЪТРУДНИЧЕСТВО В ОБЛАСТТА НА ВЪПРОСИТЕ НА МЛАДЕЖТА, ОКОЛНАТА СРЕДА И ИЗМЕНЕНИЕТО НА КЛИМАТА:

45. Да развиват доброволчески дейности, насочени към въпроси, свързани с околната среда, за бенефициерите на Европейския корпус за солидарност и други национални или международни доброволчески програми; да повишават осведомеността сред всички доброволци, независимо от областите, в които участват, по въпросите на околната среда и въздействието на техните мисии върху околната среда, така че да могат да бъдат особено бдителни по отношение на въглеродния си отпечатък по време на тези дейности;

46. Да укрепват европейското сътрудничество чрез споделяне на инструменти и най-добри практики в областта на ангажираността на младите хора и участието им в действия в областта на околната среда, по-специално в борбата с изменението на климата и замърсяването и опазването на биологичното разнообразие, на европейско равнище, включително чрез пълноценно използване на възможностите, предлагани от „Еразъм +“, Европейския корпус за солидарност и други съответни финансови инструменти на ЕС.

(1) Резолюция 70/1, приета от Общото събрание на 25 септември 2015 г. Да преобразим света: програма до 2030 г. за устойчиво развитие.

(2) Световната програма на ООН за действие за младежта, юни 2010 г.: https://www.un.org/esa/socdev/unyin/documents/wpay2010.pdf.

(3) Заключения на Съвета „Изграждане на устойчива Европа до 2030 г.“ (10 декември 2019 г.): https://data.consilium.europa.eu/doc/document/ST-14835-2019-INIT/bg/pdf.

Заключения на Съвета „Всеобхватен подход за ускоряване на изпълнението на Програмата на ООН до 2030 г. за устойчиво развитие — Да „изграждаме отново, но по-добре“ след кризата с COVID-19 (22 юни 2021 г.): https://data.consilium.europa.eu/doc/document/ST-9850-2021-INIT/bg/pdf.

(4) Член 3 от Договора за Европейския съюз.

(5) Регламент (ЕС) 2021/1119 на Европейския парламент и на Съвета от 30 юни 2021 г. за създаване на рамката за постигане на неутралност по отношение на климата и за изменение на регламенти (ЕО) № 401/2009 и (ЕС) 2018/1999 (Европейски закон за климата).

(6) Решение (ЕС) 2021/2316 на Европейския парламент и на Съвета от 22 декември 2021 г. относно Европейска година на младежта (2022 г.) (ОВ L 462, 28.12.2021 г., стр. 1—9).

(7) Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите, Европейският зелен пакт (COM(2019) 640 final).

(8) Европейска комисия, Експресно проучване на Евробарометър № 478 (2019 г.) How do we build a stronger, more united Europe? (Как да изградим по-силна и по-обединена Европа?). Мненията на младите хора: доклад

https://op.europa.eu/bg/publication-detail/-/publication/99cb705b-fa13-11e9-8c1f-01aa75ed71a1.

(9) Общоевропейско проучване, Основен доклад за няколко държави, #Climate of change, 2021 г.: https://eeb.org/wp-content/uploads/2021/04/IPSOS-Multi-Country-Report-complete.FINAL_.pdf.

(10) Манифестът Youth4Climate е резултат от проявата „Youth4Climate: движещата амбиция“, организирана от правителството на Италия. Той съдържа идеи и конкретни предложения по някои от най-належащите въпроси от програмата в областта на климата, включително образованието за устойчиво развитие.

(11) David E. Campbell, What is the impact of education on civic and social engagement? Measuring the effects of education on health and civic engagement. (Какво е въздействието на образованието върху гражданската и социалната ангажираност? Измерване на въздействието на образованието върху здравето и гражданската ангажираност.) Работа на симпозиума в Копенхаген, ОИСР 2006 г.: https://www.oecd.org/education/innovation-education/37425694.pdf.

(12) Intergovernmental Panel on Climate Change (IPCC), Climate Change 2021: The Physical Science Basis (Междуправителствен комитет по изменение на климата (2021 г.), Изменение на климата 2021 г.: Научна основа на изменението на климата от гледна точка на физиката): https://www.ipcc.ch/report/ar6/wg1/downloads/report/IPCC_AR6_WGI_SPM_final.pdf.

(13) [Заключения на Съвета относно спорта като лост за трансформиране на поведението за устойчиво развитие от 4 април 2022 г.]

(14) Заключения на Съвета и на представителите на правителствата на държавите членки, заседаващи в рамките на Съвета, относно гарантирането и създаването на граждански пространства за младите хора, които да улесняват пълноценното им участие (ОВ C 501 I, 13.12.2021 г., стр. 19—23).

(15) Съобщение на Комисията до Европейския парламент, Съвета, Европейския икономически и социален комитет и Комитета на регионите — Нов европейски Баухаус (COM(2021) 573 final).

(16) Съобщение на Комисията до Европейския парламент, Съвета, Европейския икономически и социален комитет и Комитета на регионите относно европейските мисии (COM(2021) 609 final).